Klokken 11.30 vil statsminister Mette Frederiksen (S) og andre relevante myndigheder afholde et pressemøde, hvor man vil komme med en opdatering på situationen med coronavirusset i Danmark.

Det oplyser Statsministeriet i en pressemeddelelse.

Mistanke om smitte? Hvis man tror, man er smittet, skal man ringe til sin praktiserende læge, lægevagten eller sin regions akuttelefon for at få vejledning.

Man skal ikke møde op hos læge eller klinik, da man på den måde udsætter andre for smitterisiko.

Yderligere information kan ligeledes findes på Sundhedsstyrelsen og Lægemiddelstyrelsens hjemmesider.

Myndighedernes corona-hotline kan kontaktes med generelle spørgsmål om coronavirus på 70200233.

Foruden statsministeren deltager rigspolitichef Thorkild Fogde, direktør Søren Brostrøm fra Sundhedstyrelsen samt direktøren fra Erhvervsstyrelsen og direktøren for Udenrigsministerets Borgerservice.

Sundhedsminister Magnus Heunicke (S) vil ikke være til stede, da han er til møde med sine sundhedsministrekolleger fra EU i Bruxelles.

Af pressemeddelelsen fremgår det, at man vil orientere om 'nye tiltag for at inddæmme smitte i Danmark'.

Paragraffer i epidemiloven kan tages i brug

I går blev det meldt ud, at i alt 20 er eller har været smittet af coronavirusset i Danmark.

Sundheds- og Ældreministeriet godkendte i tirsdags, at man kan tage foranstaltninger mod såkaldte 'alment farlige' sygdomme i brug. Det betyder, at myndighederne kan benytte sig af flere paragraffer i epidemiloven.

Det giver blandt andet mulighed for at aflyse offentlige arrangementer og at afspærre områder, hvis der er mistanke om smittefare.

Om det er det, myndighederne vil melde ud om ved pressemødet, vides ikke.

Det er et værktøj, man allerede har taget i brug i flere blande. I Schweiz er arrangementer med over 1.000 deltagere suspenderet, og i Italien har man besluttet, at sportsarrangementer foreløbig skal afvikles uden tilskuere.